Diari Oficial de la Generalitat Valenciana


Sumari del DOGV 4490, del 30-04-2003 (2003/4954)

RESOLUCIÓ de 25 d'abril de 2003, del director general de Funció Pública, relativa a procediment de revisió d'ofici de la base quarta, apartat C 1, dels concursos de mèrits, convocatòries núm. 52 a 68/2002, caps de Negociat, i convocatòries núm. 69 a 79/2002, caps d'Unitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4490

Data del DOGV
:   30-04-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/4954


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 25 d'abril de 2003, del director general de Funció Pública, relativa a procediment de revisió d'ofici de la base quarta, apartat C 1, dels concursos de mèrits, convocatòries núm. 52 a 68/2002, caps de Negociat, i convocatòries núm. 69 a 79/2002, caps d'Unitat. [2003/X4954]
  
En data 25 d'abril de 2003, el conseller de Justícia i Administracions Públiques ha adoptat la resolució que a continuació es reproduïx literalment:
  
?Per Resolucions de 10 de juny de 2002, de la Direcció General de Funció Pública, publicades en el DOGV núm. 4273 de data 18.06.2002, es van convocar concursos de mèrits número 52 a 67/2002, per a la provisió de llocs de treball de naturalesa funcionarial, sector administració general, grup C/D, caps de Negociat de les conselleries d'Indústria, Comerç i Energia; Medi Ambient; Sanitat; Cultura i Educació; Agricultura, Pesca i Alimentació; Obres Públiques, Urbanisme i Transport; Economia, Hisenda i Ocupació; Benestar Social; Justícia i Administracions Públiques; Servici Valencià d'Ocupació i Formació; Presidència; Organisme Públic Valencià d'Investigació; Institut Valencià de la Joventut; Institut Valencià d'Estadística i Institut Valencià d'Investigació respectivament.
  
Per Resolució de 15 de juliol de 2002, de la Direcció General de Funció Pública, publicada en el DOGV núm. 4.302, de 29.07.2002, es va convocar Concurs de Mèrits núm. 68/2002, per a la provisió de llocs de treball de naturalesa funcionarial, sector administració general, grup C/D, caps de Negociat de l'Institut Valencià de la Música.
  
Per resolucions de 15 de juliol de 2002, de la Direcció General de Funció Pública, publicades en el DOGV núm. 4302, de data 29.07.2002, es van convocar concursos de mèrits número 69 a 79/2002, per a la provisió de llocs de treball de naturalesa funcionarial, sector administració general, grup B/C, caps d'Unitat de l'Institut Valencià de Joventut, Conselleria de Sanitat, Conselleria de Benestar Social, Conselleria d'Obres Públiques, Urbanisme i Transport, Conselleria de Justícia i Administracions Públiques, Conselleria de Cultura i Educació, Conselleria d'Economia, Hisenda i Ocupació, Presidència, Conselleria de Medi Ambient, Servici Valencià d'Ocupació i Formació i Conselleria d'Indústria, Comerç i Energia, respectivament.
  
Les convocatòries citades, en la base quarta, apartat C) 1, pel que fa a la valoració de l'experiència, es van ajustar a allò que ha sigut acordat per la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, que mitjançant Interlocutòria de data 26.07.2000 va suspendre els art. 5.C.2, 6.C.2 i 7.C.2 de l'Orde de 20 de gener de la Conselleria de Justícia i Administracions Públiques, per la qual es van ser aprovats els barems generals d'aplicació als concursos de mèrits per a la provisió de llocs de treball, suspensió que permetia valorar únicament l'experiència adquirida en llocs a què s'haguera accedit per concurs o lliure designació.
  
Posteriorment, en data 13 de gener de 2003, la Sala va dictar la Sentència 90/03, per la qual desestima el recurs interposat, i reconeix que els preceptes del barem s'ajusten a dret per la qual cosa considera que en els concursos de mèrits ha de valorar-se també l'experiència adquirida en llocs a què s'ha accedit en comissió de servicis o en adscripció provisional, perquè qui exercix el lloc ho fa amb plenitud, i per això la seua experiència quant al treball que desenvolupa és la mateixa que si ho fera com a titular del tal lloc, i precisament del que es tracta és de valorar el treball desenvolupat, l'experiència. Per la part demandant es va interposar recurs de cassació contra la Sentència dictada, recurs que va ser inadmés a tràmit per la Sala mitjançant Interlocutòria, de data 14 de març de 2003.
  
Com a conseqüència d'allò que s'ha exposat, la no-valoració del treball exercit en comissió de servicis o en adscripció provisional com un mèrit per a l'obtenció d'un lloc de treball pel sistema de concurs, suposaria la vulneració de les garanties d'igualtat, mèrit i capacitat, per la qual cosa, per tal d'assegurar un tractament igualitari als participants en el concurs, escau incoar expedient de revisió d'ofici per a declarar la nul·litat de la base quarta de les convocatòries citades, perquè incorren en un vici de nul·litat de ple dret, conforme al que disposa l'article 62 de la Llei 30/1992, de Règim Jurídic de les Administracions Publiques i del Procediment Administratiu Comú.
  
Finalment, a l'empara del que disposa l'art. 104 de la citada Llei 30/1994, es considera convenient procedir a la suspensió de les convocatòries que es revisen, per quant la seua execució podria ocasionar perjuís d'impossible o difícil reparació.
  
Per tant, i en ús de les facultats que em conferix la disposició addicional onzena del Text Refós de la Llei de Funció Pública Valenciana, segons la redacció donada per la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, resolc:
  
Primer
  
Incoar expedient de revisió d'ofici per a la declaració de nul·litat de ple dret, si fa el cas, de la base quarta de les següents resolucions:
  
- Resolucions de 10 de juny de 2002, de la Direcció General de Funció Pública, publicades en el DOGV núm. 4273, de data 18.06.2002, per les quals es convoquen concursos de mèrits número 52 a 66/2002, per a la provisió de llocs de treball de naturalesa funcionarial, sector administració general, grup C/D, caps de Negociat de les conselleries d'Indústria, Comerç i Energia; Medi Ambient; Sanitat; Cultura i Educació; Agricultura, Pesca i Alimentació; Obres Públiques, Urbanisme i Transport; Economia, Hisenda i Ocupació; Benestar Social; Justícia i Administracions Públiques; Servici Valencià d'Ocupació i Formació; Presidència; Organisme Públic Valencià d'Investigació; Institut Valencià de la Joventut; Institut Valencià d'Estadística i Institut Valencià d'Investigació, respectivament.
  
- Resolució de 15 de juliol de 2002, de la Direcció General de Funció Pública, publicada en el DOGV núm. 4.302, de 29.07.2002, per la qual es convoca Concurs de Mèrits núm. 68/2002, per a la provisió de llocs de treball de naturalesa funcionarial, sector administració general, grup C/D, caps de Negociat de l'Institut Valencià de la Música.
  
- Resolucions de 15 de juliol de 2002, de la Direcció General de Funció Pública, publicades en el DOGV núm. 4302, de data 29.07.2002, per les quals es convoquen concursos de mèrits número 69 a 79/2002, per a la provisió de llocs de treball de naturalesa funcionarial, sector administració general, grup B/C, caps d'Unitat, de l'Institut Valencià de la Joventut, Conselleria de Sanitat, Conselleria de Benestar Social, Conselleria d'Obres Públiques, Urbanisme i Transport, Conselleria de Justícia i Administracions Públiques, Conselleria de Cultura i Educació, Conselleria d'Economia, Hisenda i Ocupació, Presidència, Conselleria de Medi Ambient, Servici Valencià d'Ocupació i Formació i Conselleria d'Indústria, Comerç i Energia, respectivament.
  
Segon
  
Suspendre l'execució de les citades convocatòries mentre no es resolga sobre la procedència de l'anul·lació de la base quarta d'estes, en virtut del que disposa l'art. 104 de la Llei 30/94.
  
Tercer
  
La notificació de la present Resolució a les persones interessades s'efectuarà, en base al que preveu l'apartat 5 de l'article 59 de la citada Llei 30/1992, mitjançant la inserció d'anunci en el Diari Oficial de la Generalitat Valenciana.
  
Contra esta resolució no cap interposar cap recurs, segons l'article 107 de la Llei 30/1992 de Règim Jurídic de les Administracions Públiques i del Procediment Administratiu Comú?.
  
Com que la resolució dictada afecta als participants en els concursos de mèrits a què es referix, procedix donar-li publicitat en el Diari Oficial de la Generalitat Valenciana, de conformitat amb el que disposen l'article 20.2 del Text Refós de la Llei de Funció Pública Valenciana i els articles 59.5 I 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, escau concedir als interessats un termini de 10 dies, comptats a partir del dia següent al de la publicació de la present Resolució, perquè, de conformitat amb el que disposa l'article 84 de la citada Llei 30/1992, puguen presentar les al·legacions que estimen pertinents.
  
València, 25 d'abril de 2003.- El director general de Funció Pública: José Joaquín Segarra Castillo.